Andreea Cosma, deputat PSD de Prahova, a fost condamnată marți la 4 ani de închisoare cu executare în primă instanță de judecătorii de la Înalta Curte de Casație și Justiție. Ceilalţi doi inculpaţi în acest dosar, Dănuţ Cornea şi Florin Anghel, au primit şi ei pedepse de patru ani de închisoare. Decizia nu este definitivă.

Foto: InquamPhotos/Octav Ganea

Condamnarea Andreei Cosma - fiica fostului preşedinte al Consiliului Judeţean Prahova Mircea Cosma - a venit în dosarul de corupție în care este inculpată pentru infracţiunea de complicitate la abuz în serviciu în formă continuată, faptă care ar fi fost comisă în calitate de notar.

În acest dosar, procurorii DNA au stabilit un prejudiciu de aproape 18 milioane de lei.

Ea a fost trimisă în judecată 30 noiembrie 2015. În acelaşi dosar a fost deferit justiţiei și Florin Anghel, fost preşedinte al CJ Prahova între 2004 şi 2008.

Condamnările în dosarul „Ciuperceasca”

Magistraţii ICCJ au decis, marţi, să schimbe încadrarea juridică dintr-o infracţiune unică legală de abuz în serviciu cu consecinţe deosebit de grave, reţinută în sarcina inculpatului Dănuţ Marcel Cornea cu privire la încheierea unor contracte şi cu privire la înstrăinarea bunurilor imobile din cadrul activului Ciuperceasca, în două infracţiuni unice legale de abuz în serviciu cu consecinţe deosebit de grave.

Cornea a fost achitat pentru săvârşirea infracţiunii de abuz în serviciu referitoare la încheierea unor contracte şi a unui act adiţional de consultanţă juridică şi contabilă.

Totodată, instanţa l-a condamnat pe Cornea la pedeapsa de 4 (patru) ani închisoare şi 5 (cinci) ani pedeapsa complementară a interzicerii unor drepturi pentru săvârşirea infracţiunii abuz în serviciu cu consecinţe deosebit de grave (10.717.081 lei).

La rândul său, Florin Serghei Anghel a fost condamnat la pedeapsa de 4 (patru) ani închisoare şi 4 (patru) ani pedeapsa complementară a interzicerii unor drepturi pentru săvârşirea instigării la infracţiunea de abuz în serviciu cu consecinţe deosebit de grave (10.674.784 lei).

Andreea Cosma a fost condamnată la pedeapsa de 4 (patru) ani închisoare şi 2 (doi) ani pedeapsa complementară a interzicerii unor drepturi pentru săvârşirea complicităţii la infracţiunea de abuz în serviciu, care a produs consecinţe deosebit de grave (10.674.784 lei).

De asemenea, instanţa a menţinut măsurile asigurătorii instituite în sarcina lui Cornea, Anghel şi Cosma prin ordonanţa din 15 decembrie 2015.

Citește și ”Ce suntem obligați să facem pentru următorul veac românesc”

De ce a fost acuzată Andreea Cosma

Florin Anghel este acuzat că în calitate de şef al CJ Prahova l-a împuternicit pe Dănuţ Cornea, fost director al Parcului Industrial Plopeni, deţinut de CJ Prahova, să înstrăineze terenuri dintr-o fostă unitate militară cu o suprafaţă de peste 40 de hectare, care a intrat în activul parcului în urma unui schimb de terenuri cu Ministerul Apărării Naţionale.

Potrivit DNA, bunurile au fost vândute fără să fi fost evaluate, fără desfăşurarea unei licitaţii publice, iar directorul parcului a semnat actele aferente tranzacţiilor fără să fie împuternicit de Adunarea Generală a Acţionarilor mandatată special de Consiliul Judeţean Prahova, fără viza de control financiar preventiv propriu, sustrăgând operaţiunea economică de la controlul de legalitate şi regularitate şi în baza unei procuri emise cu depăşirea competenţelor şi cu încălcarea dispoziţiilor legale.

Anchetatorii au stabilit că în urma încheierii celor nouă contracte de vânzare-cumpărare, în perioada 11 iunie 2008 - 4 iulie 2008, s-a creat un prejudiciu de 17.603.853,34 lei, reprezentând diferenţa între valoarea de preluare a bunurilor vândute şi preţul vânzării.

Procurorii au stabilit, pe parcursul anchetei, că în derularea acestor tranzacţii cei doi au fost ajutaţi de către notarul Andreea Cosma, actual deputat PSD.

Conform anchetatorilor, Andreea Cosma, în calitate de notar, „a acceptat să autentifice contractele de vânzare cumpărare prin care S.C. Plopeni Industrial Parc S.A., a înstrăinat mai multe imobile ce făceau parte din activul «Ciuperceasca», fără respectarea dispoziţiilor legale în vigoare privind achiziţiile publice şi fără a se ţine seama nici măcar de valorile minimale ce trebuiau a fi avute în vedere potrivit studiului de evaluare «Valori de piaţă-etalon minim informativ» practicat de Camera Notarilor Publici Prahova la data încheierii contractelor de vânzare-cumpărare, respectiv la nivelul anului 2008”.

Familia Cosma - probleme cu justiția

Andreea Cosma nu este singurul membru al familiei fostului preşedinte al CJ Prahova care are probleme cu justiţia.

Tatăl său, Mircea Cosma, are o condamnare de opt ani într-un dosar de corupţie în care şi fratele Andreei Cosma, fostul deputat PSD Vlad Cosma, a fost condamnat la cinci ani de detenţie tot pentru fapte de corupţie. Cei doi au contestat decizia, iar procesul încă se judecă.

La alegerile din decembrie 2016, nici Mircea Cosma, şi nici fiul său nu au mai candidat, în schimb Andreea Cosma a fost plasată pe un loc considerat iniţial neeligibil pe lista PSD Prahova pentru Camera Deputaţilor, ea devenind parlamentar după ce doi dintre cei care au fost aleşi au renunţat la mandat.

Citește și VIDEO. Enigma momentului în Parlament. Reacţiile incredibile ale aleşilor